Zagreb, 4. travnja 2022.

**Europski Forum Alpbach**

20. kolovoza - 2. rujna 2022. godine

Alpbach, Tirol, Austrija **(**[**web**](https://www.google.com/maps/place/6236+Alpbach,+Austrija/@47.3693587,11.8995752,12z/data=!3m1!4b1!4m5!3m4!1s0x4777d24093cc6bd9:0x61511db9ed71d6b3!8m2!3d47.3990938!4d11.9431682)**)**

**Europski Forum Alpbach** [**(web)**](https://www.alpbach.org/en/) je platforma pokrenuta 1945. godine koja okuplja angažirane mlade ljude iz cijelog svijeta i vodeće stručnjake iz poslovnog svijeta, politike i međunarodnih odnosa, akademske i znanstvene zajednice i civilnog društva iz cijele Europe i svijeta s ciljem razvoja ideja za osnaživanje i demokratski razvoj Europe.

Program u kojem svakog ljeta sudjeluje nekoliko tisuća sudionika traje dva tjedna i sastoji se od seminara za stipendiste, konferencije iz područja financija, tehnologije, klimatskih promjena, sigurnosti te demokracije i prava, neformalnih formata (*fireside chats*, *retreats*, *hikes*) kao i sportskih, društvenih i kulturnih događanja. U svim aktivnostima potiču se međugeneracijski i međukulturalnih dijalog, holistički i multidisciplinarni pristup u razmjeni ideja o europskoj budućnosti.

**Klub Alpbach Hrvatska** [**(web)**](https://web.facebook.com/KlubAlpbachHrvatska) kao jedan od 30 klubova koji djeluju diljem svijeta pruža pomoć sudionicima i stipendistima iz Hrvatske u procesu prijave, pripreme za sudjelovanje kao i same logistike prilikom dolaska u Alpbach.

**Stipendijski program**

Europski Forum Alpbach ove godine dodjeljuje **450 stipendija mladim ljudima** iz cijelog svijeta, a ovisno o broju kvalitetnih prijava u programu svake godine sudjeluje 5 do 15 sudionika iz Hrvatske.  Uz već poznati program konferencije, stipendisti imaju priliku sudjelovati u Alpbach seminarima koji predstavljaju akademsko srce Europskog Foruma Alpbach. Seminari se održavaju u jutarnjim terminima tijekom dva tjedna Foruma, a karakterizira ih participativna atmosfera, interdisciplinarni pristup i međugeneracijski dijalog. Stipendisti mogu odabrati dva seminara, a svaki od njih pohađaju po tjedan dana. Međuigra znanstvenih i kreativnih seminara usmjerenih na vještine, zajedno s programima panela, radionica i plenarnih rasprava u poslijepodnevu transformiraju Alpbach u mjesto transfera inovativnog znanja i holističkog učenja.

**Stipendija pokriva troškove sudjelovanja, smještaja, lokalnog prijevoza (autobus, žičara), posjeta lokalnim turističkim atrakcijama i dnevni džeparac u iznosu od 20 eura**.

Stipendija ne pokriva troškove prijevoza do Alpbacha i zdravstvenog osiguranja.

**Tko se može prijaviti?**

Prijaviti se mogu svi mladi u dobi od 18 do 30 godina, bez obzira na akademsku disciplinu. Potiču se prijave kandidata koji su društveno angažirani i razmišljaju o društvu na holistički način. Alpbach se fokusira na znatiželju, dijalog i interdisciplinarna rješenja za probleme u društvu. Dobrodošle su prijave ljudi koji misle 'izvan okvira' i koji postavljaju što više pitanja. Posebno se ohrabruju i priželjkuju prijave umjetnika i studenata koji još uvijek nisu diplomirali.

Glavni jezik Europskog Foruma Alpbach je engleski. Samim time, potrebno je da ste u mogućnosti tečno komunicirati na engleskom jeziku (minimum B2 razina). **Više o načinima kako dokazati poznavanje engleskog jezika i drugim uvjetima možete saznati na stranici stipendijskog programa** [**(web)**](https://2022.alpbach.org/scholarship/).

**Kako se prijaviti?**

Kandidati se mogu prijaviti preko **platforme za prijave za stipendije Europskog Foruma Alpbach 2022.** [**(web)**](https://customervoice.microsoft.com/Pages/ResponsePage.aspx?id=ZZGEy_pJH0CyNjX8ohmbKPNtmv03RpdHvP1Vz8E_Jo9URE9OQ1BHNzZKMEE4Q0dRME9WRTNMQTFUNi4u) **do srijede, 13. travnja**.

**Prijava se sastoji od:**

* Osobnih informacija, životopisa i motivacijskog pisma koji se unose u portal za prijave
* Dokaza o poznavanju engleskog jezika (B2 razina)
* Posljednje diplome s prijepisom ocjena (na engleskom, njemačkom ili francuskom jeziku)

**Motivacijsko pismo** se sastoji od koherentnog kratkog eseja (max. 4500 znakova) koji odgovara na sljedeća pitanja:

* Po pitanju tema, ideja i znanja, kako ću ja doprinijeti jednoj ili više tema (engl. tracks) ovogodišnjeg Europskog Foruma Alpbach (Democracy & Rule of Law, Securing our Future, The Climate Opportunity, The Financing of Europe's Future)?
* Kako bi se opisao/la – pokretač promjena, mislilac, sanjar, influencer … ili nešto drugo? Elaboriraj.
* Koje kvalitete i vještine bi volio/la razviti i kako ti u tome EFA može pomoći?
* Kojim društvenim promjenama – u svojoj zajednici ili šire – bi htio/htjela svjedočiti u budućnosti, gdje vidite mogućnosti civilnog društva da ih pokrenu i na koji način misliš da ti možeš doprinijeti tim promjenama?

Svakako savjetujemo da prijavu ne ispunjavate zadnji dan kako biste na vrijeme prikupili svu potrebnu dokumentaciju!

**Svi kandidati/kinje mogu nam se javiti za pojašnjenja u ispunjavanju prijava na e-mail adresu Kluba Alpbach Hrvatska: club.croatia@alpbach.network**.